**23665 – Sveučilišni računski centar Srce**

**OBRAZLOŽENJE OPĆEG DIJELA FINANCIJSKOG PLANA**

Sukladno članku 36. Zakona o proračunu (NN 144/21) Srce je uz prijedlog financijskog plana izradilo obrazloženje općeg dijela financijskog plana. U ovom obrazloženju daje se opća slika financijskog plana Sveučilišnog računskog centra - Srca kroz obrazloženje ukupnih prihoda i rashoda, prijenosa sredstava iz prethodne i u sljedeću godinu, te stanje ukupnih i dospjelih obveza.

**PRIHODI I PRIMICI**

Sveučilišni računski centar – Srce ostvaruje prihode na slijedećim aktivnostima:

A628018 Administracija i upravljanje Sveučilišnog računskog centra – Srca - izvor 11 Opći prihodi i primici

A628098 Pravomoćne sudske presude – izvor 11 – Opći prihodi i primici

K628055 Srce – Izravna kapitalna ulaganja – izvor 11 – Opći prihodi i primici

A628084 Administracija i upravljanje Sveučilišnog računskog centra – Srca (iz evidencijskih prihoda) izvori: 31 Vlastiti prihodi, 43 Ostali prihodi za posebne namjene, 51 Pomoći EU i 52 Ostale pomoći, te 71 Prihodi od nefinancijske imovine i nadoknade štete s osnovu osiguranja

K628095 Informacijski sustavi evidencija u sustavu Visokog obrazovanja (ISeVO) Izvor 581 Mehanizam za oporavak i otpornost u sklopu projekta e-Sveučilišta

K628097 Hrvatska kvantna komunikacijska infrastruktura - CroQCI – NPOO (C3.2.R2-I2) izvori 51 Pomoći EU i 581 Mehanizam za oporavak i otpornost

U razdoblju 2024. - 2026. godine najznačajniji prihodi se planiraju na redovnoj aktivnosti A628018. Ovi prihodi namijenjeni su podmirenju rashoda i izdataka za zaposlene, te materijalnih i financijskih rashoda u sklopu redovne djelatnosti Srca. Planirani prihodi na ovoj aktivnosti su se značajnije povećali zbog povećanja prava zaposlenika po Kolektivnom ugovoru za zaposlenike i namještenike u javnim službama, te utjecaja inflacije na redovne rashode poslovanja. Isto tako, završetkom projekta Hrvatski znanstveni i obrazovni oblak (HR ZOO) i Znanstveno tehnologijsko predviđanje (ZTP/CroRIS) rashodi održavanja i produkcije od 2024. godine terete redovnu djelatnost Srca. Projekcije za 2025. i 2026. godinu se nastavljaju na trend planiranih prihoda na ovoj aktivnosti.

Na kapitalnoj aktivnosti K628055 Srce Izravna kapitalna ulaganja, u 2024. godini planirana su sredstva za nabavu neprekidnog napajanja, dodatna ulaganja u spremište za pohranu podataka (storage), te redovna zamjena računala i računalne opreme.

Na aktivnosti A628084 Administracija i upravljanje Sveučilišnog računskog centra – Srca (iz evidencijskih prihoda) planiraju se prihodi od usluga koje Srce pruža na tržištu, prihoda iz niza međunarodnih projekata kao što su EuroCC 2 - National Competence Centres in the framework of EuroHPC Phase 2, EOSC Future, EOSC Beyond, UNIC 2 - The European University of Post-Industrial Cities, UNIC4ER - Towards a collaborative approach and structure towards engaged research, OpenDigCompEdu - Open Digital Competences Training for School Educators, CRAFT-OA - Creating a Robust Accessible Federated Technology for Open Access, EDSSI 2 - European Digital Student Service Infrastructure – Level 2, DIGinLaw - Time to Become Digital in Law. Svi projekti su aktivni u ovom planiranom razdoblju.

Na aktivnosti K628094 planirani su prihodi za Digitalnu preobrazbu visokog obrazovanja e-Sveučilišta, unutar nacionalnog mehanizma za oporavak i otpornost. Aktivnosti uključuju Izgradnju novog Informacijskog sustava središnjih evidencija u visokom obrazovanju (ISeVO), izgradnju sustava za praćenje programskih ugovora (ISpPU), izradu kurikuluma modularnog programa za razvoj digitalnih kompetencija korisnika u visokom obrazovanju, te izradu metodologije i evaluaciju izrađenih obrazovnih sadržaja.

Na aktivnosti K628097 u suradnji s CARNETom će se nizom edukacija i treninga poticati optimalno korištenje znanja i vještina povezanih s kibernetičkom sigurnošću u primjeni kvantne tehnologije, kao i podizanje svijesti o potrebi za bolje zaštićenom komunikacijom i kibernetičkoj sigurnosti u nadolazećoj kvantnoj eri

Novom aktivnošću CROBOHUBplusplus u suradnji s koordinatorom Fakultetom elektrotehnike i računarstva Sveučilišta u Zagrebu te projektnim konzorcijem uspostavit će se **mreža europskih centara za digitalne inovacije** koja će osigurati pristup znanju i tehnologijama te poticati zelenu tranziciju i digitalnu transformaciju privatnih poduzeća i javnog sektora diljem Europe.

**RASHODI I IZDACI**

Najznačajniji rashodi prate plan prihoda.

Na aktivnosti A628018 su planirani rashodi za zaposlene, rashodi za energiju, usluge tekućeg i investicijskog održavanja, zakupnine i najamnine, gdje je najveći rashod trošak godišnjih licenci za korištenje softvera za provjeru autentičnosti radova u sustavu visokog obrazovanja te ostale usluge unutar kojih su planirani rashodi za zaštitare na dvije lokacije.

Na aktivnosti A628084 su planirani rashodi za zaposlene, za najam prostora, te prijenose proračunskim korisnicima za projekt EuroCC 2. Značajnije odstupanje koje nastaje u 2024. godini je ulaganje u izmjenu mrežne infrastrukture, a vezano uz uslugu nacionalnog središta za razmjenu interentekog prometa CIX-a (izvor 31).

Na aktivnosti K628055 su planirani rashodi za nadogradnja postojećeg sustava besprekidnog napajanja i dodatna ulaganja u nabavu spremišta za pohranu podataka (storage).

Na aktivnosti K628094 su planirani rashodi za zaposlene, usluge projektiranja informacijskih sustava u znanosti i visokom obrazovanju, te nabava dodatnog spremišta za pohranu podataka (storage).

Na aktivnosti K628097 planirani su rashodi za zaposlene koji će sudjelovati u provedbi projekta, te rashodi za intelektualne usluge i organizaciju edukacija.

Na novoj aktivnosti CROBOHUBplusplus planirani su rashodi za zaposlene koji će sudjelovati na projektu i promotivne usluge.

**PRIJENOS SREDSTAVA IZ PRETHODNE I U SLJEDEĆU GODINU**

U 2024. godini planirani je donos sredstava u iznosu od 2.158.826 eura koji će se trošiti tijekom 2024. godine na rashode za zaposlenike i ulaganje u mrežnu opremu, te za ostale rashode vezane uz međunarodne projekte koji traju više godina. U slijedećim godinama djelomično će se nastaviti prenositi financijska sredstva za rashode za zaposlenike i redovne rashode započetih projekta.

**UKUPNE I DOSPJELE OBVEZE**

U ovom dijelu prikazano je stanje ukupnih i dospjelih obveza Srca na dan 31. prosinca 2022. godine i na dan 30. lipnja 2023. godine, izražene u eurima.

|  |  |  |
| --- | --- | --- |
|  | Stanje obveza na dan 31.12.2022. | Stanje obveza na dan 30.06.2023. |
| Ukupne obveze | 661.789,71 | 716.451,87 |
| Dospjele obveze | 0 | 0 |